Diari Oficial de la Generalitat Valenciana


Sumari del DOGV 6682, del 30-12-2011 (2011/13323)

ORDE 14/2011, de 21 de desembre, de la Conselleria de Justícia i Benestar Social, per la qual es regulen i convoquen les ajudes en matèria de servicis socials per a l'exercici 2012.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   6682

Data del DOGV
:   30-12-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/13357


Data del document
:   21-12-2011

Organisme emissor
:   Conselleria de Justícia i Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 14/2011, de 21 de desembre, de la Conselleria de Justícia i Benestar Social, per la qual es regulen i convoquen les ajudes en matèria de servicis socials per a l'exercici 2012. [2011/13395]
Des que el text constitucional va establir els principis rectors que haurien d'orientar, d'ara en avant, els poders públics en el traçat de les polítiques d'índole social i econòmica, les actuacions d'impuls públic han trobat en les matèries dels servicis socials i de l'acció social l'àmbit prioritari per a garantir l'aproximació de les diferències entre ciutadans que, progressivament, origina la diversitat de realitats personals, econòmiques, socials o culturals.
En este sentit, la Generalitat, des dels inicis de l'exercici de les seues competències, ha consolidat un procés creixent d'atenció i de foment de les actuacions dels servicis socials, el qual implica, cada vegada més, els agents, públics o privats, que hauran de col·laborar en la seua prestació i gestió.
Com ja és habitual, l'ordenació dels servicis socials està canalitzada normativament a través de l'orde que anualment dicta la conselleria competent en esta matèria, en l'actualitat la Conselleria de Justícia i Benestar Social, d'acord amb l'article 45.5 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana.
Esta orde de convocatòria d'ajudes en matèria de servicis socials per a l'any 2012 respon tant a la lògica creixent d'interés mencionada, avalada pels resultats obtinguts en les convocatòries precedents, com per l'aparició de nous elements condicionants del contingut que ha de ser ordenat.
Finalment, el Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social, assigna a la conselleria les competències relatives a les polítiques de prestació social, servicis socials i dependència i, per tant, la present orde se circumscriu a l'espai competencial propi de la Direcció General d'Acció Social i Majors.
En conseqüència, i en compliment del que determina l'article 47.11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
ORDENE
TÍTOL I
Ajudes i subvencions
Article 1. Objecte de l'orde
L'objecte d'esta orde és regular i convocar les ajudes i subvencions en matèria de servicis socials dirigides a fomentar les prestacions i els servicis següents:
1. Servicis socials generals, en les modalitats descrites en el capítol I del títol I de la present orde.
2. Servicis socials especialitzats, en les modalitats descrites en el capítol II del títol I de la present orde.
3. Prestacions econòmiques individualitzades, en les modalitats descrites en el capítol III del títol I de la present orde.
CAPÍTOL I
Servicis socials generals
Article 2. Objecte
Es convoquen les ajudes per a contribuir a la implantació i al desenrotllament dels servicis socials generals de caràcter global i polivalent, organitzats sota la responsabilitat pública, que atenen la problemàtica social de qualsevol ciutadà, el desplegament comunitari i la prevenció primària de situacions de segregació o de marginació, mitjançant el finançament de:
1. Projectes del pla concertat de prestacions bàsiques de servicis socials de les corporacions locals.
Les ajudes seran de tres tipus:
a) Ajudes per al pagament de salaris i seguretat social dels professionals dels equips socials de base integrats per un o més dels professionals de l'acció social.
b) Ajudes per al manteniment dels centres socials com a recursos bàsics dels servicis socials generals.
c) Ajudes per a programes de prestacions bàsiques, definits en els capítols I al V, del títol II, de l'Orde de 9 d'abril de 1990, de la Conselleria de Treball i Seguretat Social, per la qual es desplega el Decret 40/1990, de 26 de febrer, del Consell de la Generalitat Valenciana, sobre Registre, Autorització i Acreditació dels Servicis Socials de la Comunitat Valenciana (DOGV núm. 1291, de 26 d'abril de 1990), els quals són els següents:
- Programes d'informació, assessorament i orientació sobre els drets i recursos socials existents per a la resolució de les necessitats de la població.
- Programes d'emergència social, l'objecte dels quals és l'atenció de les necessitats bàsiques de les persones que no poden satisfer-les per si, en especial les relatives a menjadors, albergs i prestacions econòmiques individualitzades (ajudes d'emergència i ajudes per al desplegament personal de la tercera edat en les modalitats d'ajudes tècniques i d'adaptació de vehicles de motor).
- Programes de convivència, l'objectiu dels quals és afavorir la integració comunitària.
- Programes de cooperació social, l'objectiu del qual és potenciar la vida de la comunitat, propiciar la participació en les tasques comunes i fomentar la iniciativa social, l'associacionisme i el voluntariat.
- Programes d'intervenció per a la prevenció i la inserció en el medi social.
2. Projectes d'intervenció social integral per a l'atenció, prevenció de la marginació i inserció del poble gitano, integrats en el Pla de Desenrotllament Gitano, per tal d'atendre les necessitats dels grups gitanos més desfavorits i promoure el desenrotllament del poble gitano, en el marc dels drets i deures constitucionals i del respecte a la seua cultura.
Article 3. Sol·licitants
Podran sol·licitar les ajudes per als servicis socials generals regulades en este capítol, les corporacions locals mencionades en l'article 3 de la Llei 7/1985, de 2 d'abril, Reguladora de les Bases del Règim Local, titulars d'estos servicis, sense perjuí del que disposa la disposició addicional tercera d'esta orde.
Article 4. Obligacions de les entitats subvencionades
Són obligacions de les entitats subvencionades les següents:
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
2. Justificar davant de l'òrgan concedent el compliment dels requisits i les condicions, així com la realització de l'activitat i el compliment de la finalitat que determina la concessió o el gaudi de la subvenció.
3. Sotmetre's a les actuacions de comprovació que realitze l'òrgan concedent, així com qualsevol altra actuació de comprovació i control financer que puguen realitzar els òrgans de control competents, i aportar tota aquella informació que els siga requerida en l'exercici de les actuacions anteriors.
4. Comunicar a la Conselleria de Justícia i Benestar Social tan prompte com es conega i, en tot cas, abans de la justificació de l'aplicació donada als fons concedits, l'obtenció d'altres subvencions, ajudes, ingressos o recursos que financen les activitats subvencionades.
5. Disposar dels llibres comptables, registres diligenciats i la resta de documents degudament auditats en els termes exigits per la legislació aplicable al beneficiari, en cada cas, amb la finalitat de garantir l'exercici adequat de les facultats de comprovació i control.
6. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
7. En tota la informació o documentació que s'oferisca sobre els projectes subvencionats haurà de constar la col·laboració i el finançament de la Generalitat, a través de la Conselleria de Justícia i Benestar Social, d'acord amb el que establix la disposició final segona.
8. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
9. No minorar ni anul·lar la consignació que s'haja previst inicialment en el seu pressupost per a esta finalitat.
10. Formalitzar adequadament els documents de seguiment tècnic i financer elaborats per la Conselleria de Justícia i Benestar Social.
11. Col·laborar amb el seguiment i l'avaluació que s'establisquen a través de comissions o altres instruments que puguen articular-se.
12. Atindre's a la coordinació i a la planificació que establisca l'òrgan competent de la Generalitat en matèria de servicis socials.
13. Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable de no estar incurs en les prohibicions per a obtindre la condició de beneficiari.
Article 5. Criteris de valoració i de finançament dels projectes
1. Per a l'adjudicació de les ajudes es tindran en compte els criteris següents de valoració. La puntuació global màxima de cada sol·licitud serà de 40 punts, d'acord amb la distribució següent:
a) La potenciació dels equips socials de base, serà valorada amb un màxim de 10 punts.
b) Aquells projectes iniciats en exercicis anteriors, la continuïtat dels quals siga convenient per raons d'interés públic, seran valorats a raó de 2 punts per any amb un màxim de 10 punts.
c) Els que es dediquen a impulsar accions integrades que coordinen l'acció de les distintes àrees de benestar social en un barri o localitat, seran valorats amb un màxim de 5 punts.
d) Programes dirigits a promoure la permanència dels sectors de població desfavorits en el seu ambient natural i habitual, seran valorats amb un màxim de 5 punts.
e) Programes nous dirigits a grups de persones desfavorides, seran valorats amb un màxim de 3 punts.
f) El foment de l'autoajuda i el voluntariat social, serà valorat amb un màxim de 3 punts.
g) L'elaboració d'estudis de diagnòstic social i investigació sobre les demandes i necessitats d'un barri o municipi, seran valorats amb un màxim de 2 punts.
h) La formació dels equips socials de base per a la implantació del Sistema d'Informació d'Usuaris (SIUSS), serà valorada amb un màxim de 2 punts.
2. La quantia que s'assignarà a cadascun dels programes atendrà els criteris generals següents:
a) El pressupost que la corporació local dedica als servicis socials en relació amb el seu pressupost general.
b) Els programes amb millor i més alt nivell d'execució en exercicis anteriors, tindran una assignació proporcional més alta.
c) Les necessitats objectives del municipi, originades per la seua problemàtica social. Es consideraran com a factors correctors la dispersió dels nuclis urbans i els factors geogràfics que dificulten la fluïdesa de les comunicacions, així com l'índex de pobresa.
d) La participació de les diputacions provincials en el manteniment i en el finançament dels programes corresponents.
Article 6. Documentació
La documentació que hauran de presentar les corporacions locals serà la següent:
a) Sol·licitud per triplicat, segons model que figura en l'annex I d'esta orde, degudament omplida en tots els apartats i firmada per l'alcalde president de la corporació local o per qui siga designat com a representant.
b) Descripció dels programes que pretenguen desplegar, segons el model de la sol·licitud. En el supòsit dels programes arreplegats en l'article 2.2 d'esta orde, hauran d'omplir una fitxa de presentació específica, la qual serà facilitada per la Direcció Territorial de Justícia i Benestar Social corresponent.
c) Model de domiciliació bancària, segons el model de l'annex IV d'esta orde, per a aquelles entitats que sol·liciten l'ingrés de la subvenció en un compte diferent del de l'exercici anterior o que sol·liciten per primera vegada l'ajuda.
d) Autorització expressa a la Conselleria de Justícia i Benestar Social, inclosa en l'apartat C de la sol·licitud, perquè esta comprove telemàticament les dades fiscals identificatives de la corporació local que estiguen en poder de l'Agència Estatal d'Administració Tributària. No obstant això, si de la comprovació efectuada resultara alguna discordança respecte a les dades facilitades en la sol·licitud, l'òrgan instructor estarà facultat per a realitzar les actuacions procedents per a aclarir-la.
Si no es dóna eixa autorització i es tracta de corporacions locals que hagen modificat el seu CIF respecte a l'exercici anterior o que sol·liciten per primera vegada l'ajuda, hauran d'aportar la fotocòpia degudament compulsada del seu CIF.
CAPÍTOL II
Servicis socials especialitzats
Article 7. Objecte
L'objecte de les ajudes regulades en este capítol és:
a) Fomentar l'atenció en determinats centres de servicis socials especialitzats, per mitjà del seu manteniment, d'acord amb el que establix la secció primera d'este capítol.
b) Fomentar la realització de programes de servicis socials especialitzats, d'acord amb el que establix la secció segona d'este capítol.
Article 8. Obligacions de les entitats subvencionades
Són obligacions de les entitats subvencionades les següents:
1. Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
2. Justificar davant de l'òrgan concedent el compliment dels requisits i les condicions, així com la realització de l'activitat i el compliment de la finalitat que determina la concessió o el gaudi de la subvenció.
3. Sotmetre's a les actuacions de comprovació de l'òrgan concedent, així com qualsevol altra actuació de comprovació i control financer que puguen realitzar els òrgans de control competents i aportar tota aquella informació que els siga requerida en l'exercici de les actuacions anteriors.
4. Comunicar a la Conselleria de Justícia i Benestar Social tan prompte com es conega i, en tot cas, abans a la justificació de l'aplicació donada als fons concedits, l'obtenció d'altres subvencions, ajudes, ingressos o recursos que financen les activitats subvencionades.
5. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, amb la finalitat de garantir l'adequat exercici de les facultats de comprovació i control.
6. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
7. En tota la informació o documentació que s'oferisca sobre els centres subvencionats haurà de constar la col·laboració i el finançament de la Generalitat, a través de la Conselleria de Justícia i Benestar Social.
8. Els centres residencials hauran de facilitar dades sobre la plantilla de personal, usuaris i activitats, per a això s'haurà d'utilitzar el sistema telemàtic DAURAT, desplegat per la Conselleria de Justícia i Benestar Social. Així mateix, hauran de presentar en el Servici d'Autorització i Seguiment de Centres de la conselleria, l'annex V d'esta orde degudament omplit i firmat pel director del centre corresponent en finalitzar cada trimestre natural.
9. Procedir al reintegrament dels fons percebuts en els supòsits previstos en l'article 37 de la Llei 38/2003, de 17 de novembre, General de Subvencions.
10. No minorar ni anul·lar la consignació que s'haja previst inicialment en el seu pressupost per a esta finalitat.
11. Aquelles inherents a l'autorització administrativa dels centres, amb l'excepció arreplegada en l'apartat 2 de l'article 10 d'esta orde.
12. Presentar, d'acord amb el que establix l'article 13 de la Llei 38/2003, de 17 de novembre, General de Subvencions, una declaració responsable de no estar incurs en les prohibicions per a obtindre la condició de beneficiari.
Secció primera
Centres de servicis socials especialitzats
Article 9. Objecte
Queden convocades les ajudes per a finançar el manteniment dels centres de servicis socials especialitzats dirigits a atendre les necessitats socials específiques en el sector de tercera edat.
Article 10. Sol·licitants
1. Podran sol·licitar estes ajudes les persones físiques o jurídiques, tant de naturalesa pública com privada, que siguen titulars de centres de servicis socials especialitzats de tercera edat, sempre que la seua activitat no tinga finalitat lucrativa i que disposen de l'autorització concedida a l'empara de l'article 47 de la vigent Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana, i de l'Orde de 4 de febrer de 2005, de la Conselleria de Benestar Social, per la qual es regula el règim d'autorització i funcionament dels centres de servicis socials especialitzats per a l'atenció de persones majors.
2. Amb caràcter excepcional, basant-se en raons d'extrema necessitat i d'interés públic, podran ser subvencionats els centres que encara no hagen obtingut l'autorització definitiva per una causa que no els siga imputable, però queda condicionat el gaudi de la subvenció a què eixos centres obtinguen l'autorització administrativa de funcionament definitiva durant l'exercici 2012.
3. Amb independència de l'excepció arreplegada en l'apartat anterior, si eixos centres presenten deficiències que afecten la seguretat dels seus usuaris, això seria la condició resolutòria de la subvenció atorgada.
Article 11. Criteris de valoració i de finançament dels projectes
1. Per a l'adjudicació de les ajudes es tindran en compte els criteris següents de valoració. La puntuació global màxima de cada sol·licitud serà de 25 punts d'acord amb la distribució següent:
a) Continuïtat dels centres de servicis socials especialitzats que estiguen en funcionament i que estaven subvencionats en anys anteriors. Serà valorada a raó de 4 punts per any amb un màxim de 20 punts.
b) Servicis prestats per ens públics. Serà valorada amb un màxim de 5 punts.
2. Per a determinar l'import de les subvencions arreplegades en esta secció, s'utilitzarà un dels criteris de valoració que es detallen a continuació:
a) Valoració del cost atenent el criteri preu/plaça/dia. En este supòsit, el finançament es concretarà en funció dels mòduls econòmics que, sobre la base de preu/plaça/dia, són fixats continuació i considerats com a màxims.
- En les residències de tercera edat el mòdul per a les places residencials serà fins a 50,00 €/persona/dia.
- En centres de dia per a persones majors dependents, el mòdul per a les places de centre de dia serà de fins a 38,00 €/persona/dia.
Amb caràcter general, per a la determinació de l'import exacte del mòdul aplicable a cada centre, s'haurà de tindre en compte, si fa el cas, els aspectes següents:
- Nombre d'usuaris.
- Adequació del centre als criteris establits en la mencionada Orde de 4 de febrer de 2005, pel que fa a l'estat de les instal·lacions, la infraestructura, el personal que disposen, les prestacions que oferixen i qualsevol altre requisit establit en l'Orde, especialment, el fet de disposar de transport adaptat per als centres de dia, així com el que disposa el Decret 91/2002, de 30 de maig, del Consell, sobre Registre d'Activitats d'Acció Social i de Registre i Autorització de Funcionament dels Servicis i Centres d'Acció Social, a la Comunitat Valenciana.
- Ingressos de l'entitat titular del centre.
- Ingressos aportats pels beneficiaris
b) Valoració del cost atenent el criteri diferència ingressos-gastos. El finançament en este supòsit es concretarà en funció de les necessitats manifestades en la sol·licitud, a la vista de l'estimació dels ingressos que, en concepte d'aportacions dels usuaris o d'altres fonts, es derive de l'anàlisi de la documentació presentada, considerant-se, en tot cas, els conceptes que per a l'avaluació del cost estimat s'indiquen a continuació:
- Salari del personal, plus de direcció i triennis. La quantia corresponent al plus de direcció i als possibles triennis del personal del centre podrà incrementar el mòdul fixat en funció de les característiques del centre.
- Altres partides subvencionables. Les partides corresponents a arrendaments, assegurances, tributs i contractes anuals de manteniment de les instal·lacions podran ser subvencionades al 100%, en tant que siga un gasto justificat i no estiga previst en el mòdul corresponent.
Per a determinar l'import de la subvenció dels centres de dia de tercera edat, acollits a este criteri, es tindrà en compte el mòdul de 6,20 € plaça/dia referit a costos de manteniment. A eixe mòdul podrà afegir-se el cost de personal que es considere necessari per al funcionament del centre de dia i que no estiga previst en el personal de la residència.
3. En tot cas, el cost total estimat no podrà superar la quantia que resulte d'aplicar al nombre d'usuaris del centre, els mòduls unitaris assenyalats en l'apartat 2.a) d'este article.
Igualment, en la determinació de l'import exacte del mòdul aplicable a cada centre haurà de tindre's en compte els mateixos aspectes esmentats en el punt 2.a) anterior.
Article 12. Documentació
La documentació a presentar pels sol·licitants serà la següent:
a) Sol·licitud segons el model que figura en l'annex II d'esta orde, el qual està a disposició dels sol·licitants en les Direccions Territorials de Justícia i Benestar Social i que haurà de ser omplit adequadament en tots els apartats; si cal, poden afegir-se fulls complementaris. En el cas de les persones jurídiques, la sol·licitud haurà de ser subscrita per qui ostente la representació de l'entitat.
b) Model de domiciliació bancària, segons model de l'annex IV d'esta orde, per a aquelles entitats que sol·liciten l'ingrés de la subvenció en un compte diferent del de l'exercici anterior o que sol·liciten per primera vegada l'ajuda.
c) Autorització expressa a la Conselleria de Justícia i Benestar Social, inclosa en l'apartat Q de la sol·licitud, perquè esta comprove telemàticament les dades fiscals identificatives del sol·licitant que estiguen en poder de l'Agència Estatal d'Administració Tributària. No obstant això, si de la comprovació efectuada resultara alguna discordança amb les dades facilitades en la seua sol·licitud, l'òrgan instructor estarà facultat per a realitzar les actuacions procedents per a aclarir-la.
En cas de no donar eixa autorització, i es tracta d'entitats que hagen modificat el seu CIF respecte a l'exercici anterior o que sol·liciten per primera vegada l'ajuda, hauran d'aportar la fotocòpia degudament compulsada del seu CIF.
Secció segona
Programes de servicis socials especialitzats
Article 13. Objecte
1. Queden concocades les ajudes per a la realització de programes de servicis socials especialitzats corresponents als sectors següents:
- Tercera edat
- Alzheimer.
- Minories ètniques.
- Transeünts, refugiats, asilats, reclusos i exreclusos, i aquells altres col·lectius descrits en l'article 26 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana.
2. Queden expressament exclosos els programes dirigits a la població immigrant, perquè els estos són objecte d'una convocatòria específica d'ajudes.
Article 14. Sol·licitants
Podran sol·licitar les subvencions per a l'any 2012 en les matèries regulades en esta secció, les organitzacions o entitats privades sense finalitat lucrativa que estiguen inscrites en el Registre General dels Titulars d'Activitats, Servicis i Centres d'Acció Social de la Conselleria de Justícia i Benestar Social, en el dia de la publicació de la present orde.
Article 15. Criteris de valoració i de finançament dels projectes
1. Per a l'adjudicació de les ajudes s'haurà de tindre en compte els criteris de valoració següents: la puntuació global màxima de cada sol·licitud és de 25 punts d'acord amb la distribució següent:
a) Programes subvencionats en exercicis anteriors la continuïtat del qual siga convenient per raons de criteris tècnics, respecte a l'eficiència i eficàcia del programa. Seran valorats a raó de 4 punts per any amb un màxim de 20 punts.
b) Programes que impulsen accions integrades d'atenció als sectors objecte de regulació en esta secció amb caràcter globalitzador. Seran valorats amb un màxim de 5 punts.
2. Per a determinar l'import de les subvencions arreplegades en esta secció s'utilitzaran els criteris de valoració que a continuació es detallen:
a) El pressupost que l'entitat dedica als esmentats programes en relació amb el seu pressupost general.
b) Els programes amb millor i més alt nivell d'execució en exercicis anteriors, tindran una assignació proporcional més alta.
c) Els programes que desenrotllen servicis de promoció per a persones en situació de dependència, de conformitat amb la normativa vigent sobre determinació del contingut dels servicis de promoció de l'autonomia personal.
Article 16. Documentació
En la documentació a aportar per les entitats sol·licitants s'haurà de tindre en compte les consideracions següents:
1. La sol·licitud, per triplicat, segons el model que figura en l'annex II d'esta orde, haurà d'estar degudament formalitzada i subscrita per qui ostenta la representació de l'entitat i ha de coincidir el nom de l'entitat amb el que figure en el CIF.
2. Cada entitat haurà de demanar en una única sol·licitud, les subvencions per a tots aquells programes que vulga executar, a partir de la qual es formularà un expedient bàsic del qual es derivaran peces separades. Estes podran resoldre's independentment.
3. Autorització expressa a la Conselleria de Justícia i Benestar Social, inclosa en l'apartat Q de la sol·licitud, perquè esta comprove telemàticament les dades fiscals identificatives de l'entitat sol·licitant que estiguen en poder de l'Agència Estatal d'Administració Tributària. No obstant això, si de la comprovació efectuada resultara alguna discordança amb les dades facilitades en la seua sol·licitud, l'òrgan instructor estarà facultat per a realitzar les actuacions procedents per a aclarir-la.
En el cas de no donar eixa autorització si es tracta d'entitats que hagen modificat el seu CIF respecte a l'exercici anterior o que sol·liciten per primera vegada l'ajuda, hauran d'aportar la fotocòpia degudament compulsada del seu CIF.
4. En aquells casos en què l'actuació siga d'àmbit municipal es requerirà un certificat de coordinació dels programes i de les actuacions de l'entitat amb la corporació local, expedit per esta.
5. Model de domiciliació bancària, segons model de l'annex IV d'esta orde, per a aquelles entitats que sol·liciten l'ingrés de la subvenció en un compte diferent del de l'exercici anterior o que sol·liciten per primera vegada l'ajuda.
CAPÍTOL III
Prestacions econòmiques individualitzades
Article 17. Objecte i àmbit d'aplicació
1. Es convoquen ajudes econòmiques dirigides a persones individuals o nuclis familiars per a posar remei a una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica, i que no puguen resoldre amb mitjans econòmics propis, per tal d'aconseguir el seu normal desplegament humà i social.
2. Les ajudes convocades es referixen a les modalitats de prestacions econòmiques individualitzades següents:
a) Ajudes d'emergència.
b) Ajudes per al desplegament personal de persones de la tercera edat en la modalitat de barreres arquitectòniques.
3. Estes prestacions individualitzades podran atorgar-se amb caràcter periòdic o, quan es tracte de servicis esporàdics i adquisicions puntuals, per una única vegada en l'exercici econòmic.
Article 18. Exclusions i incompatibilitats
1. Queden explícitament excloses de les prestacions econòmiques individualitzades les sol·licituds que estiguen en els supòsits següents:
a) Aquelles la resolució de les quals siga competència institucional d'altres organismes públics diferents de la Direcció General d'Acció Social i Majors.
b) Aquelles que hagen sigut subvencionades, pel mateix concepte, per altres organismes.
c) Adquisicions o accions efectuades o executades amb anterioritat a la petició de l'ajuda. No obstant, podran considerar-se situacions excepcionals degudament justificades.
2. Serà incompatible la concessió de l'ajuda sol·licitada amb el gaudi gratuït i/o simultani de servicis que cobrisquen els mateixos supòsits i necessitats, a través d'institucions públiques o privades subvencionades, establint-se el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.
Article 19. Criteris de valoració i de determinació de la subvenció
1. Les sol·licituds presentades seran valorades d'acord amb la renda per capita de la unitat familiar del sol·licitant, ordenada de menor a major.
2. La quantia de la concessió estarà en funció dels ingressos globals familiars, del cost de la necessitat i/o dels mòduls màxims determinats per a cada modalitat indicats en els articles 24 i 29 de la present orde i, en no cap cas, podrà excedir d'estos mòduls o del cost de la necessitat.
Secció primera
Ajudes d'emergència
Article 20. Ajudes d'emergència: característiques i tipologia
1. Són ajudes econòmiques de caràcter extraordinari destinades a pal·liar aquelles situacions en què puguen trobar-se les persones afectades per un estat de necessitat. Van dirigides a la unitat de convivència.
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que puga correspondre al beneficiari o a un altre membre de la unitat familiar, per a la mateixa finalitat.
3. Es consideraran situacions d'emergència aquelles que originen gastos extraordinaris per a cobrir necessitats específiques de caràcter bàsic i urgent, com ara:
a) Gastos imprescindibles per a l'ús de la vivenda habitual.
b) Gastos excepcionals en què concórreguen circumstàncies de greu o urgent necessitat social i que es consideren d'interés per a l'atenció de persones amb una problemàtica important.
c) Gastos destinats a cobrir necessitats bàsiques familiars.
Article 21. Requisits per a l'accés a les prestacions d'emergència
Els requisits que hauran de complir-se per a accedir a estes ajudes són els següents:
1. Que el beneficiari no dispose d'ingressos suficients per a afrontar els gastos derivats de la situació d'emergència.
2. Que la renda per capita de la unitat familiar a la qual pertany el sol·licitant no supere la quantia anual de 4.866,40 euros.
3. Que dispose de l'informe tècnic subscrit pels servicis tècnics municipals i per les direccions territorials de Justícia i Benestar Social, en el qual es determine la necessitat de l'acció objecte de l'ajuda i es faça constar que s'han esgotat tots els recursos existents en les entitats locals corresponents tendents a resoldre la necessitat.
Article 22. Determinació del límit d'ingressos
1. Es consideraran ingressos familiars la totalitat dels ingressos bruts procedents de tots i cadascun dels membres de la unitat familiar. A l'efecte, es comptabilitzaran tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
2. La renda per capita s'obtindrà de dividir els ingressos familiars entre el nombre de membres de la unitat familiar.
3. A l'efecte de la present orde, la unitat familiar serà considerada com aquella integrada per les persones que convisquen en el domicili familiar, cosa que serà acreditada a través del certificat de convivència expedit per l'ajuntament corresponent.
4. S'hauran de justificar els ingressos o la seua carència, per mitjà de certificats d'ingressos, informes tècnics o, quan estos documents no puguen ser expedits, es justificaran a través de la declaració jurada o declaració expressa responsable del propi interessat/da, atorgades davant d'una autoritat administrativa, notari o la Direcció General d'Acció Social i Majors.
Article 23. Documentació.
1. La documentació a aportar per les persones interessades en este tipus d'ajuda és la següent:
a) Sol·licitud segons el model oficial que figura en l'annex III d'esta orde, subscrita pel beneficiari o pel seu representant, degudament omplida en la seua totalitat.
b) Autorització expressa a la Conselleria de Justícia i Benestar Social, inclosa en l'apartat C de la sol·licitud, perquè esta comprove les dades d'identitat del sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant:
- Si de la comprovació efectuada resultara alguna discordança amb les dades facilitades per la persona interessada, l'òrgan instructor estarà facultat per a realitzar les actuacions procedents per a aclarir-la.
- Si la persona interessada no presta el seu consentiment, haurà d'aportar la fotocòpia compulsada del document nacional d'identitat, passaport o número d'identificació d'estranger, segons calga.
c) Certificat de convivència emés per l'ajuntament de residència.
d) Autorització expressa a la Conselleria de Justícia i Benestar Social, inclosa en l'apartat C de la sol·licitud, per a poder accedir a les dades personals de la persona sol·licitant que estiguen en poder dels fitxers de les administracions tributàries i de la Seguretat Social, a l'únic efecte de comprovar el compliment dels requisits exigits en la present orde.
En el cas que la persona sol·licitant no done el seu consentiment, haurà de presentar fotocòpia compulsada de l'última declaració de l'impost sobre la renda de les persones físiques (IRPF) referida als ingressos de la unitat familiar o, si no n'hi ha, haurà d'aportar el certificat negatiu de declaració i el certificat acreditatiu de la pensió rebuda pel sol·licitant.
e) Informe tècnic que justifique la necessitat de l'acció objecte de l'ajuda, emesa pels servicis tècnics competents mencionats en el punt 3 de l'article 21 d'esta orde.
f) Tota aquella documentació requerida pel tècnic que tramita l'ajuda i que siga necessària per a una adequada valoració social.
g) Model de domiciliació bancària degudament omplit, segons model de l'annex IV d'esta orde.
2. Respecte a l'ús i protecció de les dades continguts en esta documentació, caldrà ajustar-se al que disposa la Llei Orgànica 15/1999, de 13 de desembre, de Protecció de Dades de Caràcter Personal.
Article 24. Mòduls econòmics
1. Els mòduls econòmics màxims pels quals es regixen estes prestacions són els següents:
a) Ús de la vivenda habitual: fins a 340 €/mes.
b) Accions extraordinàries: fins a 3.400 €.
c) Necessitats bàsiques: fins a 340 €/mes.
2. En tot cas, la determinació del mòdul econòmic concret que corresponga dins dels límits màxims assenyalats, s'efectuarà segons la necessitat valorada i les disponibilitats pressupostàries per a atendre este tipus d'ajudes.
Secció segona
Ajudes per al desplegament personal de persones de tercera edat
Article 25. Característiques i tipologia
S'inclouen en esta tipologia totes aquelles ajudes per a l'eliminació de barreres arquitectòniques que hi ha en la vivenda pròpia o en l'edifici de la persona major que obstaculitzen la seua mobilitat. Comprenen aquelles transformacions o reformes que contribuïxen a evitar els obstacles i a facilitar la mobilitat.
Article 26. Requisits
Els requisits que hauran de complir-se per a accedir a este tipus d'ajudes són els següents:
a) Ser major de 60 anys.
b) Que hi hagen deficiències de caràcter motor o sensorial en la persona sol·licitant que li impedisquen o dificulten la seua mobilitat a través dels mitjans normals.
c) Que la sol·licitud estiga referida a elements relacionats amb les necessitats d'accessibilitat i comunicació, però queden exclosos aquells que signifiquen una millora en la casa/edifici que no estiga directament relacionada amb els impediments físics i/o sensorials.
d) Idoneïtat d'allò que s'ha sol·licitat per a cobrir la necessitat que planteja la persona major.
Article 27. Documentació
1. La documentació a aportar per les persones interessades en este tipus d'ajudes és la següent:
a) Sol·licitud segons el model oficial que figura en l'annex III d'esta orde, subscrita per la persona beneficiària o pel seu representant, degudament omplida en la totalitat.
b) Autorització expressa a la Conselleria de Justícia i Benestar Social, inclosa en l'apartat C de la sol·licitud, perquè esta comprove les dades d'identitat de la persona sol·licitant per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant:
- Si de la comprovació efectuada hi haguera alguna discordança amb les dades facilitats per la persona interessada, l'òrgan instructor estarà facultat per a realitzar les actuacions procedents per a aclarir-la.
- Si el sol·licitant no dóna el seu consentiment, haurà d'aportar la fotocòpia compulsada del document nacional d'identitat, passaport o número d'identificació d'estranger, segons calga.
c) Certificat de convivència emés per l'ajuntament de residència.
d) Autorització expressa a la Conselleria de Justícia i Benestar Social, inclosa en l'apartat C de la sol·licitud, per a poder accedir a les dades personals de la persona sol·licitant que estiguen en poder dels fitxers de les administracions tributàries i de la Seguretat Social, als únics efectes de comprovar el compliment dels requisits exigits en la present orde.
En el cas que la persona sol·licitant no preste el seu consentiment, haurà de presentar fotocòpia compulsada de l'última declaració de l'impost sobre la renda de les persones físiques (IRPF) referida als ingressos de la unitat familiar, o, si no n'hi ha, haurà d'aportar el certificat negatiu de la declaració i el certificat acreditatiu de la pensió rebuda per la persona sol·licitant.
e) Informe mèdic sobre la situació del sol·licitant o el certificat de minusvalidesa.
f) Per a la modalitat d'eliminació de barreres arquitectòniques, a més caldrà:
El pressupost de les adaptacions a realitzar.
- La justificació de la propietat de la vivenda o l'autorització del propietari per a realitzar les reformes.
- Els permisos municipals, si fa el cas.
g) El model de domiciliació bancària degudament omplit, segons el model de l'annex IV d'esta orde.
2. Respecte a l'ús i protecció de les dades contingudes en esta documentació, s'ha d'atendre el que disposa la Llei Orgànica 15/1999, de 13 de desembre, de Protecció de Ddes de Caràcter Personal.
Article 28. Determinació de la concessió
1. La forma de determinar la quantia de la concessió estarà en funció dels ingressos de la unitat familiar definida en l'article 22.3, del nombre de membres de la unitat familiar, del cost de l'acció i del mòdul econòmic estipulat en l'article 29.
2. La quantia màxima de l'ajuda no podrà ser superior al cost de la necessitat que tracta de cobrir, ni superar el mòdul econòmic establit en l'article 29.
Article 29. Mòdul econòmic
El mòdul econòmic màxim pel qual es regixen estes prestacions per a l'eliminació de barreres arquitectòniques és de fins a 3.400 euros.
TÍTOL II
Procediment
CAPÍTOL I
Lloc i termini de presentació
Article 30. Lloc de presentació.
Les sol·licituds d'ajuda regulades en la present convocatòria seran presentades, junt amb la documentació requerida, en la Direcció Territorial de Justícia i Benestar Social de la província on radique el centre o on es pretenga prestar el servici per al que se sol·licita la subvenció. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 31. Terminis de presentació
El termini de presentació de sol·licituds serà el següent:
1. Per a servicis socials generals i especialitzats el termini serà d'un mes comptat a partir de l'endemà al de la publicació d'esta orde en el Diari Oficial de la Comunitat Valenciana.
2. Per a prestacions econòmiques individualitzades el termini comprendrà des de l'endemà de la publicació d'esta orde fins al 31 d'octubre de 2012. No obstant això, amb caràcter extraordinari, podran admetre's i tramitar-se aquelles sol·licituds d'ajudes presentades després d'eixa data i abans del 31 de desembre d'eixe any, sempre que s'acredite documentalment l'aparició de la necessitat fora del termini normal de presentació de sol·licituds.
CAPÍTOL II
Tramitació, resolució i recursos
Article 32. Instrucció
1. Rebudes les sol·licituds, les direccions territorials de Justícia i Benestar Social les verificaran i podran realitzar d'ofici les actuacions que consideren necessàries per a la determinació, coneixement, i comprovació de les dades en virtut de les quals s'ha de pronunciar la resolució.
2. Quan la sol·licitud no reunisca els requisits exigits, o no s'acompanye la documentació que d'acord amb esta orde resulte exigible, la persona interessada serà requerida perquè en el termini de 10 dies esmene la falta o acompanye els documents preceptius, tot indicant-li que, en cas de no fer-ho, se'l tindrà per desistit de la seua petició prèvia resolució, la qual haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
3. En qualsevol fase de la tramitació dels expedients, a la vista de la documentació que estiga en l'expedient i de les obligacions que s'adquirixen per la concessió de l'ajuda, es podran demanar informes dels organismes i de les entitats que es crega oportú i efectuar les comprovacions necessàries sobre l'exactitud de tot això.
4. Amb caràcter general, els tràmits que hagen de ser omplits per les persones interessades en el curs del procediment se substanciaran d'acord amb el que establix l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 33. Criteris que s'establixen per a la concessió de les ajudes
El procediment de concessió de les ajudes regulades en la present orde es tramitarà en règim de concurrència competitiva i contemplarà els supòsits següents:
1. Servicis socials generals i especialitzats
En el cas de sol·licituds de subvencions de servicis socials generals i de servicis socials especialitzats, en cada direcció territorial de Justícia i Benestar Social es crea una comissió tècnica instructora, els components de la qual seran designats pel director territorial respectiu i integrarà, en tot cas, un/a cap de servici, un/a cap de secció i un/a tècnic/a.
Dita comissió tindrà com a missió l'avaluació de totes les sol·licituds presentades, d'acord amb els criteris establits en la present convocatòria, i formularà la proposta ordenada segons els criteris establits en la present orde a la comissió de valoració de la Direcció General d'Acció Social i Majors:
En la Direcció General d'Acció Social i Majors es crea una comissió de valoració composta per:
-El/la subdirector/a d'Acció Social i Majors, qui actuarà com a president de la comissió.
- El/la cap del Servici de Gestió de Programes.
- El/la cap del Servici de Gestió de Centres de Persones Majors.
- El/la cap de Secció d'Acció Comunitària.
- El/la cap de Secció de Prestacions, qui actuarà com a secretari de la comissió.
Esta comissió analitzarà les propostes formulades per cada direcció territorial i proposarà a l'òrgan competent per a la concessió de les ajudes, la relació prioritzada dels beneficiaris/àries de les ajudes que es regulen i convoquen en la present orde, amb el límit del crèdit existent.
2. Prestacions econòmiques individualitzades
En el cas de les ajudes destinades a prestacions econòmiques individualitzades, la comissió tècnica instructora referida anteriorment tindrà caràcter de comissió de valoració.
La mencionada comissió elaborarà amb caràcter mensual una llista única prioritzada d'expedients complets en la referida fitxa, d'acord amb els criteris definits en l'article 19 i seguint l'orde establit, elevarà a l'òrgan competent per a la concessió d'ajudes, les successives propostes de concessió a favor del nombre de beneficiaris que permeten les disponibilitats de crèdit existent en cada moment.
Els expedients inclosos en les propostes successives de la comissió de valoració, passaran a englobar-se en la llista única prioritzada.
Article 34. Resolució. Delegació de competències
1. La facultat de resolució de les sol·licituds d'ajudes relatives a servicis socials generals i especialitzats queda delegada en la directora general d'Acció Social i Majors.
La facultat de resolució de les sol·licituds d'ajudes relatives a prestacions econòmiques individualitzades regulades en el capítol III del títol I de la present orde, queda delegada en els directors territorials de Justícia i Benestar Social.
Estes delegacions s'efectuen d'acord amb la Resolució de 27 de febrer de 2009, del conseller de Benestar Social, sobre delegació de l'exercici de competències en determinats òrgans de la Conselleria.
2. El termini màxim per a resoldre i notificar les resolucions sobre les sol·licituds de servicis socials generals, servicis socials especialitzats i prestacions econòmiques individualitzades, serà de tres mesos comptats des de la data en què es facen públics, mitjançant una resolució del conseller de Justícia i Benestar Social, els crèdits que financen estes ajudes, així com la seua quantia.
No obstant això, si es desestimara totalment o parcialment sol·licituds per falta de consignació pressupostària i, després de la l'acabament del termini de resolució, s'incrementaren els crèdits destinats a finançar dites ajudes, estes sol·licituds exclusivament podran valorar-se, resoldre's i notificar-se en el termini de tres mesos comptats a partir de la data de publicació en el Diari Oficial de la Comunitat Valenciana de la resolució del conseller de Justícia i Benestar Social que done publicitat a este increment.
3. En els casos en què haja de requerir-se de la persona interessada l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que medie entre la notificació del requeriment i el seu compliment efectiu pel beneficiari o, si no n'hi ha, pel transcurs del termini concedit.
4. Excepcionalment, podrà acordar-se l'ampliació d'eixos terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per la Llei 4/1999, de 13 de gener, que modifica l'anterior.
5. Transcorregut el termini màxim per a resoldre sense que s'haja notificat una resolució expressa, les sol·licituds hauran d'entendre's desestimades, de conformitat amb el que disposa l'article 44 de la Llei 30/1992, de 26 de novembre, i l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.
6. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que ha de desenrotllar l'entitat beneficiària.
7. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
8. Podrà ser motiu de denegació la incorrecta o la nul·la justificació d'ajudes d'exercicis anteriors, prèvia acreditació per la Direcció General d'Acció Social i Majors de la concurrència d'estes circumstàncies en l'expedient administratiu en què es garantisca l'audiència a la persona interessada, així com l'incompliment de les obligacions previstes en els articles 4 i 8 de la present orde.
9. La Conselleria de Justícia i Benestar Social no assumirà obligacions derivades de la relació laboral del personal dels centres o els servicis subvencionats, sinó que seran els titulars dels centres els qui responguen amb caràcter exclusiu.
10. Així mateix, la concessió d'una subvenció a l'empara d'esta orde, no comportarà cap obligació per part de la Conselleria de Justícia i Benestar Social d'atorgar subvencions en exercicis posteriors.
Article 35. Recursos
Les resolucions expresses o presumptes dictades pels òrgans competents de la Conselleria de Justícia i Benestar Social, posen fi a la via administrativa, i contra les quals, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es podrà interposar potestativament, recurs de reposició davant del mateix òrgan que les ha dictades, en el termini d'un mes comptat des de l'endemà de la seua notificació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació, o de sis mesos si l'acte fora presumpte, de conformitat amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga interposar-se qualsevol altre que s'estime pertinent.
TÍTOL III
Del pagament i de la justificació de les subvencions
Article 36. Garanties prèvies al pagament anticipat de la subvenció
1. Quan es produïsquen bestretes de pagament, el beneficiari de la subvenció estarà obligat a garantir el seu import. A l'efecte, s'entendrà per bestretes de pagament les quantitats que siguen lliurades a favor del beneficiari abans que este justifique el gasto corresponent.
2. El percentatge de la bestreta esmentat serà l'establit en el Text Refós de la Llei d'Hisenda Pública de la Generalitat Valenciana, atés el que disposa la Llei de Pressupostos de la Generalitat per a l'any 2012.
3. No obstant això, queden exceptuades del compliment d'esta obligació les corporacions locals, així com les entitats sense finalitats lucratives i les persones físiques i les famílies en les quals concórreguen les circumstàncies previstes en l'article 47 bis, apartat 3.a del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell.
4. La mencionada garantia podrà constituir-se en forma d'aval bancari o pòlissa d'assegurament subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari i amb renúncia expressa al benefici d'excussió previst en l'article 1.830 del Codi Civil.
5. Per a la constitució i tramitació de les garanties caldrà ajustar-se al que disposa l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV núm. 350, de 07.03.1986).
6. Siga quina siga la forma triada per a formalitzar la garantia, esta haurà de depositar-se en els Servicis Territorials de la Conselleria d'Hisenda i Administració Pública de la província corresponent, els quals faran entrega al beneficiari de la carta de pagament acreditativa del depòsit. Esta carta de pagament haurà de ser presentada pel beneficiari a la Direcció Territorial de Justícia i Benestar Social de la província com a requisit previ i inexcusable per al pagament de la bestreta.
Article 37. Sistema de pagament de les subvencions
El pagament de les ajudes i subvencions regulades en la present orde s'efectuarà ajustant-se al règim que a continuació s'especifica per a cadascun dels tipus d'ajudes:
1. En el cas de subvencions corresponents a servicis socials generals i servicis socials especialitzats, llevat que la legislació de la Generalitat permeta un règim de lliurament de transferències corrents distint, el pagament s'ajustarà al que disposa l'article 47 bis del Text Refós de la Llei d'Hisenda Pública de la Generalitat Valenciana en els següents terminis i percentatges:
a) S'anticiparà un 40% de l'import de la subvenció després de la concessió de la subvenció.
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà una segona bestreta la quantia de la qual qual serà del 20% de l'import de la subvenció.
c) La resta s'abonarà després de la justificació pel beneficiari de la totalitat del gasto objecte de la subvenció atorgada.
2. El pagament de les prestacions econòmiques individualitzades s'efectuarà contra presentació per part de persona beneficiària, de la justificació que acredite el seu dret a la percepció de l'ajuda.
3. En el cas de les ajudes d'emergència, s'aplicarà el mateix règim previst per a la resta de les prestacions econòmiques individualitzades, llevat que la Llei de Pressupostos de la Generalitat per a l'any 2012 preveja un règim distint.
Article 38. Sistema de justificació de les subvencions
1. En el cas dels beneficiaris de prestacions econòmiques individualitzades, la Direcció Territorial de Justícia i Benestar Social establirà l'adequat seguiment del gasto objecte de la subvenció. Estos beneficiaris estaran obligats a entregar, a requeriment d'aquella, tots aquells documents, factures, manaments de pagament, etc., que calguen per a justificar la quantia del gasto efectuat en relació amb l'objecte subvencionat.
2. Per a les subvencions relatives als servicis socials generals i especialitzats, el procediment per a realitzar la justificació estarà directament relacionat amb el règim de pagaments establit en l'article 37 de la present orde per als diferents tipus de subvencions.
3. Les despeses a justificar en les subvencions relatives a servicis socials generals hauran de ser, com a mínim, igual al gasto total estimat dels programes objecte de subvenció, i es correspondran sempre amb els continguts dels esmentats programes, no seran admissibles gastos d'actuacions que no estiguen específicament previstes en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.
4. En el cas dels servicis socials especialitzats, el gasto a justificar haurà de correspondre's amb:
a) Quan es tracte de subvencions per al manteniment de centres l'import del qual ha sigut determinat utilitzant el criteri preu/plaça/dia, caldrà distingir dos supòsits:
- En el cas que els usuaris del centre estiguen obligats a costejar parcialment el servici del qual són beneficiaris, el gasto a justificar haurà de ser com a mínim igual al cost estimat que va servir de base per al càlcul de la subvenció.
- En el cas contrari, el gasto a justificar serà, com a mínim, igual a la quantia de la subvenció atorgada.
b) Quan es tracte de subvencions per al manteniment de centres l'import del qual ha sigut determinat utilitzant el criteri diferència ingressos-gastos o la realització de programes, el gasto a justificar serà, com a mínim, igual al cost estimat que va servir de base per al càlcul de la subvenció.
5. En cap cas l'import de la subvenció podrà ser de tal quantia que, com a conseqüència de la percepció d'altres ajudes d'administracions públiques o entitats públiques o privades, o del finançament parcial pels usuaris del centre o programa, o de qualsevol altra causa, supere el cost de l'activitat a desenrotllar pel beneficiari. En el cas que l'import de la subvenció supere el cost de l'activitat exercida, l'administració procedirà al reintegrament quant a l'excés, i a l'exigència de l'interés de demora des del moment del pagament de la subvenció.
6. Amb independència del tipus de subvenció que es tracte, el termini màxim de presentació de la justificació finalitzarà el dia 31 de gener de l'any 2013.
7. Excepcionalment, la Direcció General d'Acció Social i Majors podrà admetre documentació presentada fora del termini establit en la present convocatòria, acreditativa de la realització correcta de l'activitat objecte de la subvenció, sempre que el retard obeïsca a causes degudament justificades en l'expedient i no imputables al beneficiari de la subvenció.
Article 39. Documentació justificativa a presentar pel beneficiari
La justificació de les subvencions corresponents als servicis socials generals i especialitzats s'efectuarà per mitjà de la presentació de la documentació que a continuació s'especifica:
1. En el cas de subvencions corresponents a servicis socials generals, la justificació consistirà en:
a) Durant el transcurs del període objecte de subvenció i sempre que es produïsquen bestretes a compte de la subvenció, la corporació local haurà de justificar la quantitat anticipada mitjançant la presentació davant de la Direcció Territorial de Justícia i Benestar Social de la província corresponent d'un certificat del volum d'obligacions reconegudes per la corporació en eixe període, subscrit pel seu interventor/a i amb el vistiplau del seu alcalde president, a l'efecte de la tramitació del següent termini de la subvenció, segons el model annex VI d'esta orde.
b) Amb independència que s'hagen produït bestretes a compte, amb anterioritat a l'1 de desembre de 2012, la corporació local haurà d'emetre un certificat d'obligacions reconegudes en eixe període.
c) Sense perjuí del que disposa l'apartat anterior, la corporació local disposa d'un termini fins al 31 de gener de 2012 per a, segons el model facilitat per la Conselleria de Justícia i Benestar Social.
- Presentar la memòria descriptiva de l'execució dels programes subvencionats.
- Presentar la memòria financera descriptiva de l'execució del gasto objecte de la subvenció.
d) Si de la presentació de les memòries d'execució del gasto corresponents, es derivaren incompliments en la seua realització per part de la corporació local, es procedirà a la minoració corresponent i a l'exigència, si fa el cas, de la devolució dels imports indegudament percebuts.
2. En el cas de subvencions corresponents a servicis socials especialitzats, la justificació, a més d'allò que s'ha exigit en els apartats següents, consistirà en la presentació de la memòria final de resultats obtinguts amb la subvenció atorgada, en la qual puga valorar-se el compliment o no dels objectius plantejats en la sol·licitud, així com en el següent:
a) Quan es tracte de subvencions per al manteniment de centres l'import de les quals haja sigut determinat utilitzant el criteri preu/plaça/dia, la justificació del gasto consistirà en la presentació davant de la Direcció Territorial de Justícia i Benestar Social corresponent, de les relacions mensuals dels beneficiaris atesos, en les quals hauran de detallar-se els ingressos aportats pels beneficiaris, sense perjuí de qualsevol altra documentació que puga ser exigida pels òrgans competents de la Conselleria de Justícia i Benestar Social. La dita documentació haurà d'estar degudament subscrita pel titular del centre o per qui ostente la seua representació.
b) Quan es tracte de subvencions per al manteniment de centres l'import dels quals haja sigut determinat utilitzant el criteri diferència ingressos-gastos, la justificació del gasto consistirà en la presentació davant de la Direcció Territorial de Justícia i Benestar Social corresponent de tota la documentació necessària per a acreditar el gasto realitzat, entre la qual haurà d'incloure's, com a mínim, la següent:
- Documents acreditatius del gasto corresponent a la nòmina de treballadors del centre, incloent-hi els fulls de salari degudament subscrits pels treballadors i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure el certificat bancari d'haver sigut pagats o carregats en compte.
- En el cas que hi hagen persones que presten servicis en el centre a canvi d'una gratificació, hauran de presentar-se els rebuts justificatius del gasto, en els quals conste el nom del centre i el nom, cognoms i DNI de la persona col·laboradora.
- Si hi haguera persones treballant en el centre en virtut de contractes de prestació de servicis, hauran d'aportar-se les corresponents factures emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
c) Quan es tracte de subvencions que financen la realització de programes de servicis socials especialitzats, la justificació del gasto consistirà en la presentació davant de la Direcció Territorial de Justícia i Benestar Social corresponent, de tota la documentació necessària per a acreditar el gasto realitzat. Els gastos que es justifiquen hauran de tindre relació amb els programes subvencionats.
Així mateix, si haguera professionals col·laborant en els programes en virtut de contractes de prestació de servicis, hauran d'aportar-se les factures corresponents emeses pels esmentats professionals, així com la documentació acreditativa que estos complixen els requisits exigits per la legislació tributària vigent.
3. Les factures acreditatives del gasto realitzat hauran de reunir els requisits arreplegats en el Reial Decret 1496/2003 de 28 de novembre, pel qual s'aprova el reglament que regula les obligacions de facturació i es modifica el reglament de l'impost sobre el valor afegit (BOE núm. 286, de 29 de novembre de 2003).
4. En tot cas, s'hauran de seguir les instruccions que per a la justificació d'ajudes de 2012 seran dictades per la direcció general corresponent.
Article 40. Desistiment sense efectes o minoració de l'import de la subvenció i exigència de reintegraments d'imports indegudament percebuts
1. Podrà deixar-se sense efecte la subvenció concedida o minorar la seua quantia, amb el reintegrament de les quantitats percebudes i l'exigència dels interessos de demora des del moment del pagament de la subvenció, en els supòsits de l'article 37 de la Llei 38/2003, de 17 de novembre, General de Subvencions, d'acord amb el que disposa la resolució corresponent per la qual es deleguen competències en matèria de contractació administrativa i gestió economicopressupostària.
2. El procediment s'iniciarà d'ofici com a conseqüència de la iniciativa pròpia de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
3. En la tramitació del procediment es garantirà, en tot cas, el dret de la persona interessada a l'audiència.
4. El termini màxim per a resoldre i notificar la resolució serà de tres mesos des del moment que s'incoe l'expedient de revocació o minoració o, si fa el cas, de reintegrament.
5. Les quantitats que s'hagen de reintegrar tindran la consideració d'ingrés de dret públic, als efectes del procediment aplicable per a la cobrança.
Article 41
Les disposicions contingudes en este títol seran aplicables sempre que la corresponent Llei de Pressupostos o qualsevol altra llei de la Generalitat o les seues normes de desplegament no establisquen condicions distintes.
DISPOSICIONS ADDICIONALS
Primera. Eficàcia de la convocatòria
L'eficàcia de la present convocatòria queda condicionada a l'existència, en les línies T0228000, T1326000, T1331000, T1827000, T2188000, T2736000 i T2737000 dels pressupostos de la Generalitat de l'exercici econòmic de l'any 2012, de crèdit adequat i suficient per a atendre les ajudes previstes. A l'efecte la Conselleria de Justícia i Benestar Social publicarà una orde que regule tant les línies pressupostàries com les quanties que servisquen de suport a les ajudes descrites en esta convocatòria.
Segona. Dret supletori
En tot allò no regulat en la present orde, caldrà ajustar-se al que disposa la Llei 38/2003, de 17 de novembre, General de Subvencions i en el Decret Legislatiu de 26 de juny de 1991, de la Generalitat, pel qual s'aprova el Text Refós de la Llei d'Hisenda Pública de la Generalitat Valenciana.
Tercera. Corporacions locals
El finançament de les corporacions locals de menys de 10.000 habitants té caràcter subsidiari, tenint en compte la col·laboració a la qual estan obligades les respectives diputacions provincials, d'acord amb el que preveu l'article 6.3 de la Llei 5/1997, de 25 de juny, de la Generalitat, per la qual es regula el Sistema de Servicis Socials en l'àmbit de la Comunitat Valenciana.
Quarta. Unions de fet
De conformitat amb el que disposa la Llei 1/2001, de 6 d'abril, de la Generalitat, per la qual es regulen les Unions de Fet, i el Decret 61/2002, de 23 d'abril, del Consell, pel qual s'aprova el reglament de desplegament de la Llei 1/2001, de 6 d'abril, o norma reglamentària que la substituïsca, podran acreditar-se les unions de fet a través del certificat corresponent emés pel Registre Administratiu d'Unions de Fet de la Comunitat Valenciana, a l'efecte d'accedir a les ajudes regulades en esta orde.
Quinta. Persones jurídiques
Quan l'especialitat de l'objecte o de les obligacions que es regulen així ho exigisca, les subvencions que tinguen per destinataris persones jurídiques de naturalesa pública o privada podran articular-se per mitjà de document administratiu subscrit per ambdós parts, on consten els drets i obligacions d'estes i l'objecte de la subvenció, amb detall dels programes i/o servicis a subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
Sexta. Excepcions als mòduls establits
Quan concórreguen circumstàncies extraordinàries en el centre, programa o servici per al qual se sol·licita la subvenció, les quals hauran de quedar degudament acreditades en l'expedient i reflectides en l'acta corresponent, l'òrgan proponent podrà elevar propostes motivades d'atorgament de subvencions que excedisquen els mòduls màxims previstos per a cada cas.
Sèptima. Notificació a la Comissió Europea
Les ajudes concedides en virtut d'esta orde no requerixen de la notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que van dirigides a col·lectius que no exercixen activitat econòmica, persones físiques o entitats locals que exercixen poders públics i té caràcter d'administració pública.
DISPOSICIONS FINALS
Primera. Instruccions
El subsecretari de la Conselleria de Justícia i Benestar Social i la directora general d'Acció Social i Majors queden autoritzats a dictar totes aquelles instruccions que calguen com a desplegament de la present orde.
Segona. Publicitat de centres, servicis i programes
1. Quan per part de les entitats sol·licitants es faça publicitat a través de qualsevol mitjà de comunicació, dels centres i dels servicis, de les activitats i dels programes subvencionats, totalment o parcialment, per mitjà de les ajudes a què es referix esta orde, serà obligatori fer constar explícitament que es tracta d'un centre, servici, activitat o programa «subvencionat per la Generalitat».
2. Quan l'ajuda siga superior al 50% del cost del servici, en els locals dels centres subvencionats haurà d'exposar-se en lloc visible una placa d'identificació on s'indique la condició de centre subvencionat per la Generalitat.
En tot cas, quan es presente la justificació haurà d'adjuntar-se la fotografia acreditativa d'estos termes, la qual s'haurà de fer constar en l'ofici de remissió de la justificació a la direcció general corresponent.
Tercera. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana. No obstant això, no es dictarà cap resolució sobre les sol·licituds d'ajuda a l'empara d'esta orde mentre no hi haja en els pressupostos de l'exercici econòmic de l'any 2012 crèdit adequat i suficient per a fer front a les ajudes.
Quarta. Recursos
Contra la present orde, que posa fi a la via administrativa, podrà interposar-se, potestativament recurs de reposició davant del mateix òrgan que l'ha dictada, en el termini d'un mes a comptar des de l'endemà de la seua publicació en el Diari Oficial de la Comunitat Valenciana, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o, tractant-se d'administracions públiques, si fa el cas, el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa; o bé podrà interposar-se directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua publicació, d'acord amb el que disposen els articles 10 i 46 de la mencionada Llei 29/1998, de 13 de juliol. Tot això sense perjuí que puga interposar-se qualsevol altre recurs que es crega oportú.
València, 21 de desembre de 2011
El conseller de Justícia i Benestar Social,
JORGE CABRÉ RICO